Sa efektiv është trajtimi si vepër penale e përhapjes së virusit HIV
Ky trajtim është i përhapur në vende të Evropës dhe Amerikës Veriore që prej dekadash dhe po miratohen ligje të tilla edhe në Afrikë
Nadia Benaisa ishte 16 vjeç dhe shtatzënë kur mësoi se ishte infektuar me HIV. Ajo u bë më pas anëtare e njërit prej grupeve më të famshme muzikore në Gjermani, Tani 28 vjeç, zonja Benaisa është para gjyqit nën akuzat për vepër penale për kryerjen e marrëdhënieve seksuale me meshkuj duke e ditur se ishte e infektuar me virusin. Përvoja e saj është përhapur në mbarë Evropën dhe ka nxitur debate publike nëse ja vlen të kriminalizohet përhapja e virusit HIV. Neil Cobb, specialist i së drejtës penale pranë Universitetit Durham në Britani, thotë se opinioni publik në përgjithësi përkrah ligjet kriminale. Ai thotë se popullata në perëndim e sheh si detyrim moral që të dënohen njerëzit, që përhapin virusin HIV tek të tjerët. Por në Afrikë, thotë ai, ligjet shihen si të domosdoshme për të ndaluar përhapjen e HIV-it. Por shumë njerëz që punojnë për të luftuar përhapjen e HIV-it dhe të Sidës, përfshirë agjencinë e njohur të Kombeve të Bashkuara, UNAIDS, thonë se ligjet kanë ndikim të kundërt. Christine Sterling, këshilltare e lartë për HIV-in dhe Sidën pranë Aleancës Ndërkombëtare kundër HIV-it, thotë se ligjet nuk parandalojnë përhapjen e mëtejshme. Ligjet kriminale, thotë ajo, prekin më shumë disa komunitete të caktuara, sidomos gratë, që bëjnë analiza gjatë shtatzënisë. Ajo përmend rastin e këngëtares Benaissa. Ajo thotë se shumë njerëz kanë frikë të tregojnë se janë të infektuar me HIV për shkak të turpit që shoqërohet me këtë virus. Ajo thotë se kjo ndodh sidomos në Afrikë, ku njerëzit shqetësohen se mund të përjashtohen nga familja ose komuniteti ose të humbasin të drejtën e pronës së tyre. Sondazhi Botëror i Kriminalizimit mbledh të dhëna rreth ligjeve që kriminalizojnë përhapjen e HIV-it. Sipas rezultateve, së paku 600 veta në mbarë botën janë dënuar nën akuzat për përhapje të virusit HIV. Gjysma e tyre ishin në Shtetet e Bashkuara. Shumica e këtyre dënimeve janë dhënë në Shtetet e Bashkuara, Kanada dhe në Evropë. Por sondazhi gjithashtu tregon se ligjet kriminalizuese po përhapen, sidomos në Afrikë. Moono Nyambe punon në Rrjetin Global të Njerëzve që Jetojnë me HIV dhe është angazhuar edhe në sondazh. Ajo thotë se disa nga ligjet që po miratohen në Afrikë janë të rrepta. Por ajo thotë se ligjet në Afrikë përdoren rrallë: sondazhi ka dokumentuar vetëm 10 dënime në mbarë kontinentin.